2. ปัจจัยความเสี่ยง

ปี 2552 แม้ว่าวิกฤตการณ์ด้านการเงินของโลกจะเริ่มมีสัญญาณของการฟื้นตัว
โดยบริษัทใหญ่ต่างชาติเริ่มมีผลประกอบการที่ดีขึ้น อย่างไรก็ตาม
ประเทศไทยยังคงประสบปัญหาทางด้านเศรษฐกิจต่อเนื่องจากปี 2551
ทั้งจากปัจจัยภายนอกและภายในประเทศ ได้แก่
วิกฤตการเงินในสหรัฐอเมริกาซึ่งยังคงส่งผลกระทบเป็นวงกว้างและต่อเนื่องไปทั่วโลก
ซึ่งส่วนหนึ่งทำให้อัตราการอุปโภคบริโภคชะลอตัว
ส่งผลทั้งทางตรงและทางอ้อมกับบริษัทที่ประกอบธุรกิจเกี่ยวพันกับการอุปโภคบริโภคของประชาชน
นอกจากนี้ ยังมีปัญหาความขัดแย้งทางการเมืองในประเทศ ส่งผลให้นักลงทุนขาดความมั่นใจ
ดัชนีตลาดหลักทรัพย์ลดลงอย่างรวดเร็ว อย่างไรก็ตามบริษัท เบอร์ลี่ ยุคเกอร์ จำกัด (มหาชน)
(“บริษัท”) ได้ตระหนักถึงปัญหาต่าง ๆ และติดตามการเปลี่ยนแปลงอย่างใกล้ชิด
พร้อมไปกับการเตรียมมาตรการต่าง ๆ เพื่อจัดการกับความเสี่ยงที่เกิดขึ้นให้อยู่ในระดับที่ยอมรับได้
โดยนอกเหนือจากความเสี่ยงทั่วไปเกี่ยวกับราคาน้ำมัน ภาวะผันผวนทางการเมือง
และภาวะเศรษฐกิจโลกข้างต้นแล้ว บริษัทมีความเสี่ยงสำคัญ สรุปได้ดังนี้

1. ความเสี่ยงในปริมาณความต้องการสินค้าของลูกค้ารายใหญ่สำหรับผลิตภัณฑ์บรรจุภัณฑ์

  ความไม่แน่นอนในความต้องการปริมาณสินค้าของลูกค้ารายใหญ่
  การเปลี่ยนแปลงอย่างกะทันหันย่อมกระทบต่อผลการดำเนินงานของบริษัท
  แต่โอกาสเกิดเหตุการณ์ดังกล่าวมีเป็นครั้งคราว เนื่องจากลูกค้ารายใหญ่ดังกล่าว
  เป็นบริษัทที่มีความสัมพันธ์กับบริษัท โดยเป็นบริษัทย่อยในลำดับเดียวกันของบริษัทใหญ่

  การบริหารความเสี่ยง

-   ติดตามสถานการณ์ความต้องการของลูกค้า
    และมีการสื่อสารอย่างใกล้ชิดเพื่อทราบและเตรียมตัว

-   ทำสัญญาซื้อขายระยะเวลา 1 - 3 ปีเป็นส่วนใหญ่

-   กระจายการจัดจำหน่ายผลิตภัณฑ์ไปยังลูกค้าหลายกลุ่ม และขยายฐานลูกค้า

-   มองหาโอกาสจากผลิตภัณฑ์ / ตลาดใหม่ อยู่เสมอ
    เพื่อกระจายความเสี่ยงจากการกระจุกตัวของลูกค้า

2. ความเสี่ยงจากการขาดแคลนวัตถุดิบและราคาวัตถุดิบสูงขึ้น

  บริษัทและกลุ่มบริษัท (“บีเจซี”)
  มีความเสี่ยงจากการขาดแคลนวัตถุดิบและราคาวัตถุดิบสูงขึ้นที่มีนัยสำคัญ ได้แก่ ทรายแก้ว
  เศษแก้ว เยื่อกระดาษ ไขสบู่ นอกจากนี้ น้ำมันเชื้อเพลิง ก๊าซหุงต้ม และก๊าซธรรมชาติ
  เป็นต้นทุนหลักในการผลิตของบีเจซี
  การเปลี่ยนแปลงราคาของวัตถุดิบดังกล่าวจึงมีผลกระทบต่อต้นทุนการผลิตอย่างมาก

  การบริหารความเสี่ยง

-   พิจารณาจัดทำสัญญาซื้อขายโภคภัณฑ์ล่วงหน้า สำหรับน้ำมันเชื้อเพลิง ก๊าซหุงต้ม ก๊าซธรรมชาติ
    และเยื่อกระดาษ ในช่วงเวลาที่เหมาะสม
    รวมทั้งติดตามเหตุการณ์และความเคลื่อนไหวของราคาอย่างใกล้ชิด

-   วางแผนนโยบายการจัดซื้อ ให้สามารถซื้อจากหลายแหล่งได้
    การเป็นพันธมิตรทางการค้ากับผู้ขายรายใหญ่
    และสั่งซื้อในปริมาณมากพอที่จะทำให้ต้นทุนต่อหน่วยลดลง
    รวมทั้งเพิ่มสถานที่จัดเก็บให้เพียงพอกับปริมาณที่สั่งซื้อ

-   การพัฒนาผู้ขายให้ได้รับการรับรอง
    เพื่อเพิ่มคุณภาพวัตถุดิบและสร้างความสัมพันธ์ทางธุรกิจร่วมกันระยะยาว

-   เพิ่มช่องทางการได้มาซึ่งวัตถุดิบ โดยเป็นผู้ผลิตหรือพัฒนาแหล่งผลิตวัตถุดิบด้วยตนเอง เช่น
    พัฒนาแปลงทดลองปลูกมันฝรั่งที่ได้ผลผลิตดี
    และมีการขยายพื้นที่เพื่อเป็นการกระจายความเสี่ยงเมื่อเกิดการแปรปรวนของสภาพดินฟ้าอากาศ
    เพื่อให้บริษัทไม่จำเป็นต้องนำเข้ามันฝรั่งสดจากต่างประเทศเข้ามาใช้ในการผลิต

-   แสวงหาวัตถุดิบทางเลือกทดแทน
    เพื่อเตรียมการรับมือในกรณีที่เกิดภาวะขาดแคลนหรือการผันผวนของราคา

3. ความเสี่ยงด้านการบริหารสภาพคล่อง

  ผลกระทบจากวิกฤตเศรษฐกิจโลกทำให้สถาบันการเงินเข้มงวดในการให้สินเชื่อ
  ทำให้ธุรกิจในประเทศจะมีปัญหาสภาพคล่องมากขึ้น
  บริษัทจึงมีความจำเป็นจะต้องบริหารเงินทุนหมุนเวียนให้อยู่ในระดับที่เหมาะสม

  การบริหารความเสี่ยง

  พิจารณาควบคุมปริมาณและระยะเวลาของสินค้าคงคลังให้อยู่ในระดับที่เหมาะสม
  และพิจารณาโครงการลงทุนอย่างเข้มงวด
  ชะลอโครงการใหม่ที่ไม่เร่งด่วนหรือใช้ระยะเวลายาวนานในการให้ผลตอบแทน จัดเตรียม
  แหล่งเงินกู้ล่วงหน้าสำหรับกรณีที่ต้องมีการใช้เงินอย่างเร่งด่วน